作者:李彭老
標題:一萼紅
內容:過薔薇。正風暄雲淡，春去未多時。古岸停橈，單衣試酒，滿眼芳草斜暉。故人老、經年賦別，燈暈裡、相對夜何其。泛剡清愁，買花芳事，一卷新詩。流水孤帆漸遠，想家山猿鶴，喜見重歸。北阜尋幽，青津問釣，多情楊柳依依。最難忘、吟邊舊雨，數菖蒲、花老是來期。幾夕相思夢蝶，飛繞蘋溪。